NAGYATÁD VÁROS ÖNKORMÁNYZATA

**KÉPVISELŐ-TESTÜLETÉNEK**

**16/2020. (IX. 30.) önkormányzati rendelete**

**az önkormányzati tulajdonban lévő lakások bérletéről szóló**

**18/1996. (VII. 1.) önkormányzati rendelet módosítására**

Nagyatád Város Önkormányzatának Képviselő-testülete a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 34. §-ában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 9. pontjában meghatározott feladatkörében eljárvaaz önkormányzati tulajdonban lévő lakások bérletéről szóló 18/1996. (VII. 1.) rendelete (továbbiakban: Ör.) módosításáról a következőket rendeli el:

**1. §**

Az Ör 7/A. §-a az alábbiak szerint módosul:

(1) Piaci alapon történő bérbeadás pályáztatás és nyílt licites versenytárgyalás útján történik Nagyatád Város Önkormányzata Képviselő-testületének az önkormányzat vagyonának hasznosításáról szóló 30/2008. (IX.1.) önkormányzati rendeletben meghatározott nyílt pályáztatási és nyílt licites versenytárgyalás szabályai szerint.

(2) A piaci alapú bérletre kiírt versenytárgyaláson az vehet részt, akinek Nagyatád Város Önkormányzata felé tartozása, illetve köztartozása nincs. A pályázatot írásban, a pályázati kiírásban megjelölt helyen és időben lakásonként külön pályázati lapon kell benyújtani.

(3) A piaci alapú lakbér pályázati, induló licit összegének mértéke a mindenkori, összkomfortos komfortfokozatú szociális lakbér háromszorosa. Az induló licit alapját képező szociális lakbér emelése esetén a szerződésben meghatározott piaci lakbér összege az emelés mértékével arányosan nő.

(4) A piaci alapon történő lakásbérbeadásra benyújtott pályázatok elbírálásáról, a bérlő kijelöléséről átruházott hatáskörben a Gazdasági Bizottság - határozattal dönt.

(5) A pályázati eljárás és a licittárgyalás alapján piaci alapú lakásbérbeadás során a döntésre jogosult azt a pályázót jelöli ki bérlőnek, aki a versenytárgyaláson a legmagasabb összegű havi bérleti díjat ajánlja fel. Értékegyezőség esetén a döntésre jogosult sorsolással állapítja meg a sorrendet.

(6) A kijelölt bérlő részére az önkormányzati lakás legfeljebb öt évre adható bérbe. A bérleti jog szerződés szerinti teljesítés esetén, a bérlő írásbeli kérelmére – pályázati eljárás mellőzésével – a Gazdasági Bizottság döntése alapján legfeljebb újabb öt évre meghosszabbítható.

(7) A versenytárgyalás elbírálását követően a nyertes visszalépése, illetve a bérleti szerződés megkötésére nyitva álló határidőnek az ajánlattevő hibájából eredő eredménytelen eltelte esetén a döntésre jogosult a rangsorban következő pályázót jelöli ki bérlőnek.

(8) Piaci alapon történő bérbeadás esetén a bérlő a szerződéskötéskor a szerződésben meghatározott lakbér 1 havi összegének megfelelő összegű óvadékot köteles a bérbeadó letéti számlájára fizetni. Az óvadékra a Ptk. előírásai az irányadók.

(9) Bérbeadó az óvadékot lakbérhátralék, közüzemi díjtartozás, továbbá a lakás rendeltetésszerű használatra alkalmas állapotának helyreállításához szükséges költségei megtérüléséhez használhatja fel. Az óvadéknak a bérleti szerződés időtartama alatti felhasználása esetén a bérlő az óvadékot a felszólítástól számított 15 napon belül az eredeti összegre köteles kiegészíteni.

**2. §**

1. E rendelet 2020. október 1. napján lép hatályba.
2. E rendelet rendelkezéseit a hatályba lépését követően keletkezett piaci alapú bérbeadásokra vonatkozó jogviszonyokra, bérleti szerződésekre kell alkalmazni.

**Nagyatád, 2020. szeptember 24.**

|  |  |
| --- | --- |
| **Ormai István****polgármester** | **Dr. Kovács Ildikó****jegyző** |

**Kihirdetési záradék:**

Kihirdetve: 2020. szeptember 30. napján

Hatályba lépés ideje: 2020. október 1.

A hirdetmény levételének napja: 2020. október 15.

**Nagyatád, 2020. szeptember 30.**

 **……………**

 jegyző